องค์การแรงงานระหว่างประเทศเตือน ผู้หญิงจะหางานยากขึ้น ในสภาวะเศรษฐกิจเช่นในปัจจุบัน
องค์การแรงงานระหว่างประเทศกล่าวเตือนว่า วิกฤติเศรษฐกิจโลกที่กำลังเกิดขึ้นอยู่นี้ จะเพิ่มคนว่างงานขึ้นทั่วโลก และเกือบครึ่งหนึ่งจะเป็นผู
ตัวเลขคนว่างงานที่องค์การแรงงานระหว่างประเทศ หรือ ILO คาดการณ์ไว้จะเพิ่มขึ้นระหว่าง 24 ถึง 52 ล้านคนทั่วโลกและในจำนวนนี้ จะเป็นแรงงานหญิงราวๆ 22 ล้านคน ในปีที่แล้วเกือบครึ่งหนึ่งของแรงงานสามพันล้านคนทั่วโลก เป็นผู้หญิงและอัตราการว่างงานของแรงงานหญิงในปีที่แล้ว 6.3 % เปรียบเทียบกับอัตราการว่างงานของแรงงานชายซึ่งอยู่ที่ 5.9 % สำหรับปี 2009 คุณโฮเซ่ ซาลาซ่าร์ ผู้อำนวยการบริหารของฝ่ายการจ้างงานของ ILOบอกว่า สถานการณ์จะเลวลง โดยอัตราการว่างงานของแรงงานหญิงอาจสูงขึ้นถึง 7.4% ในขณะที่ของแรงงานชายอาจเท่ากับ 7 % ถ้วน ผู้อำนวยการบริหารฝ่ายการจ้างงานของ ILOบอกว่าในเกือบจะทุกภูมิภาคของโลกคาดว่าผลกระทบของวิกฤติเศรษฐกิจในด้านการจ้างงานจะทำความเสียหายให้กับแรงงานหญิงมากกว่าแรงงานชาย ภูมิภาคที่เห็นได้ชัดเจนที่สุดคือในลาติน อเมริกา และในแถบทะเลแคริบเบียน เจ้าหน้าที่ของ ILOผู้นี้บอกว่า ภูมิภาคที่คาดว่าแรงงานหญิงจะได้รับความเสียหายน้อยกว่าที่อื่นๆคือ เอเชียตะวันออก ระบบเศรษฐกิจที่พัฒนาแล้ว ชาติต่างๆ ในภาคตะวันออกเฉียงใต้ที่มิได้เป็นสมาชิกของสหภาพยุโรปรวมทั้งประเทศที่เคยเป็นสมาชิกอยู่ในอดีตสหภาพโซเวียต และว่าที่เป็นเช่นนั้นเพราะแรงงานหญิงหรือผู้หญิงในประเทศเหล่านั้นมีปัญหาเรื่องความไม่เท่าเทียมกันทางเพศน้อยกว่า อย่างไรก็ตาม คุณโฮเซ่ ซาลาซ่าร์ผู้อำนวยการบริหารของฝ่ายการจ้างงานของ องค์การแรงงานระหว่างประเทศ กล่าวว่าภาวะเศรษฐกิจตกต่ำที่กำลังเกิดขึ้นครั้งนี้โดยทั่วไปแล้วจะส่งผลกระทบต่อตลาดแรงงานในประเทศกำลังพัฒนามากกว่าที่อื่นและแรงงานชายจะถูกกระทบกระเทือนมากกว่า เจ้าหน้าที่ ILO กล่าวว่าในประเทศตะวันตก จำนวนผู้ชายตกงานมากกว่าผู้หญิง โดยยกตัวอย่างตัวเลขข้อมูลในสหรัฐเมื่อเร็วๆนี้ ที่แสดงให้เห็นว่า ผู้ชายตกงานมากกว่าผู้หญิงในแทบจะทุกภาคเศรษฐกิจส่วนหนึ่งเป็นเพราะผู้ชายเป็นส่วนประกอบมากถึงสองในสามของแรงงานในภาคเศรษฐกิจต่างๆของประเทศอุตสาหกรรม ไม่ว่าจะเป็นเหมืองแร่ อุตสาหกรรมการผลิต พลังงาน การก่อสร้างหรือการขนส่ง